Rentekoerse: Wanneer gaan hulle styg of daal? - Jou Geld | Solidariteit WêreldJou Geld | Solidariteit Wêreld
Tuis › Artikels › Rentekoerse: Wanneer gaan hulle styg of daal?
Rentekoerse is aggressief verlaag in 2020 toe dit duidelik geword het dat die Covid-19-pandemie en inperkings die ekonomie en huishoudings gaan skade berokken. Dit het gelei tot 'n sterk reaksie in verkope van alles, van karre tot huise.
Dit is sedertdien bestendig gehou en die Suid-Afrikaanse Reserwebank (SARB) het onlangs besluit om dit op rekordlae vlakke te hou. Kommer oor stygende inflasie sal opwaartse druk op koerse uitoefen.
Die vraag is dus: Wat wag op rentekoerse in die toekoms? Mense met skuld moet kennis neem hiervan omdat dit 'n uitwerking op hul besteebare inkomste sal hê. Bowendien, Covid-19 gaan nie weg nie en sosiopolitieke beroering in die vorm van onrus in Suid-Afrika se ekonomiese spilpunte sal sekerlik die land se ekonomiese vooruitsigte knou.
Kom ons begin by die SARB as die besluitnemende liggaam wat met die beheer van rentekoerse en inflasie getaak is. Hou in gedagte dat die SARB se eie teiken vir inflasie tussen 3% en 6% is. "Die gemiddelde oorsigverwagtinge vir toekomstige inflasie het vir 2021 van 0,3 persentasiepunte tot 4,2% gestyg, en met 0,2 persentasiepunte tot 4,4% vir 2022. Markgebaseerde verwagtinge vir inflasie is effens hoër vir 2021 en laer oor langer horisonne," sê die bank se goewerneur, Lesetia Kganyago, in 'n verklaring ter verduideliking van die jongste besluit om koerse onverander te laat.
"Ten spyte van hoër verwagtinge en voortgesette opwaartse risiko's verwag die komitee dat inflasie in 2021 en 2022 bekamp sal word voordat dit in 2023 tot rondom die middelpunt van die inflasieteikenstrek sal styg."
Kganyago sê met hierdie data as basis die bank waarskynlik rentekoerse met 25 basispunte sal opskuif in die vierde kwartaal van 2021 en weer gedurende elke kwartaal van 2022. Hierdie matige stygings is daarop gemik om die vraag na krediet te steun na gelang die ekonomie van die pandemie en gepaardgaande inperkings herstel.
Met dit gesê, suggereer 'n Reutersopname onder 25 ekonome dat die SARB waarskynlik rentekoerse in Januarie tot Maart volgende jaar met net 25 basispunte sal opskuif. Dit sal waarskynlik gevolg word deur nog 'n 0,25%-verhoging in Julie of September 2022. Die grootskaalse kriminaliteit, onrus en plundery sowel as die ekonomiese impak van die derde Covid-19-golf kan maklik hierdie konserwatiewe voorspelling 'n werklikheid maak.
'n Finder-tekokoersopname onder 21 ekonome het eenstemmig saamgestem dat die volgende rentekoersaanpassing 'n verhoging sal wees en volgens 'n kwart van die deelnemers kan dit so gou as volgende maand verwag word. 'n Meerderheid van die respondente was van mening dat die SARB rentekoerse tot 2022 sal los waar hulle is en byna die helfte dink dit sal in die eerste helfte van die jaar verhoog word, terwyl 24% dink dit sal eers in die tweede helfte verhoog word. Net 5% dink rentekoerse sal tot 2023 onveranderd bly.
Die hoofekonoom van The Efficient Group, Dawie Roodt, verwag 'n rentekoersverhoging in November omdat inflasie waarskynlik teen daardie tyd aan die styg sal wees. Jeff Schultz van BNP Paribas Suid-Afrika voorsien ook 'n verhoging in November, gevolg deur 'n kumulatiewe 50-basispunteverhoging in die eerste kwartaal van 2022.
Elsabe Loots, dekaan van die Universiteit van Pretoria, voorspel egter vrymoedig dat rentekoerse as gevolg van verslegtende werkloosheid tot in 2023 dieselfde sal bly.
Wat presies met rentekoersverhogings gaan gebeur, bly raaiwerk. Matige verhogings op die kort termyn lyk waarskynlik, maar die jongste golf geweld en die voortdurende impak van Covid-19 is nog nie in toekomstige besluitneming ingefaktoreer nie. Die beste sal wees om vir matige en gereelde verhogings in die voorsienbare toekoms voor te berei en om jou skuld laag en hanteerbaar te hou ten einde vir die pyn van moontlike rentekoersverhogings plek te maak.